Francisco Hosé Vargas pegua

Francisco José de Vargas González ojekuaavéva Pancho de Vargas-pe, heñóikuri ára 30 jasyrundy ary 1943-pe, Táva Paraguaýpe, Paraguay Retãme. Itúva herava'ekue Roger Dimas de Vargas ha isýkatu Hermelinda González. Francisco niko mokõiha po joyke'y apytépe. Imitã ha imitãrusúpe oikojepékuri heta ñane retã táva rupi, isy ha'égui mbo'ehára ha sãmbyhyhára heta mbo'ehaópe umi táva rupi, umíva apytépe: Encarnación, Aregua, Alberdi, La Colmena ha ipahápe, táva Paraguay. Itúva, Karai Roger, oñemosẽkuri ary 1947-pe ha oho oiko Argentina retãme. Upéicha rupi Pancho isy ha irundyve ijoyke'y ova ha oikókuri Areguápe itamói ndive hérava avei Francisco.

Francisco José de Vargas oike oñemoarandu ha oikókuri ichugui tekomo'ãhára Mbo'ehaovusu Católica Ntra. Sra. de la Asunción-me, ha'e ombo'ehaguépe avei. Imitârusúpe omboguapy héra Chovy Atýpe ha ha'e avei upe aty mopu'ãharejey ary 1978-pe. Omendákuri Haydée Benítez rehe ha iñemoñarekuéra hína ko'âva: Verónica (+), Francisco José ha Silvia. 

Francisco José de Vargas niko peteĩ ñorairõhára mbarete ombohováiva'ekue Alfredo Stroessner-pe. Upevakuére heta ára oñemuñava'ekue. Oñemoka'irãikuri ha ojejaheivaíkuri hese hetaiterei jey; upeichavérõ jepe ha ikatuha peve chupe, akóinte oñeha'ãkuri oñangareko ipehênguekuérare. Tekomo'ãharaháicha Comité de Iglesias para Ayudas de Emergencia – CIPAE-pe, oipytyvõkuri hetaiterei ñande rapichápe oñemuñava'ekue ha ho'ava'ekue ka'irãime Stroessner poguýpe. Ho'ávo Stroessner ary 1989-pe, De Vargas-gui oikókuri amandajehára, ñepyrũrãme Cámara de Diputados-pe oikohaguépe avei ichugui motenondehára ha upéikatu oikókuri chugui senador ñane retãmegua. Omba'apomemékuri ojejuhu hag̃ua upe Archivo del Terror ary 1992-pe Martín Almada ha tekojojahára José Agustín Fernández ndive. De Vargas oñorairõkuri kane'õ'ỹre tekove jehechakuaáre ha pokarẽ mbohovaképe.

Francisco José de Vargas ohayhúkuri ka'avokuéra, oguerohorýkuri yvyrekokuaa, yvyra ñeñotỹ, ka'avo jegua ha yvakuéra ñane retãmegua mongakuaa. Upévape omba'apókuri ijyvy Areguapeguápe. Avei oguerohoryetereíkuri pirahápe jeho.

Francisco José de Vargas omanókuri Táva Paraguaýpe, Paraguay Retãme; ára 9 jasyporundy ary 2017-pe.

 *** 
 DR. FRANCISCO JOSÉ DE VARGAS, GUARANÍME. Ohai: Francisco José de Vargas (h) ha David Galeano Olivera.

Vargas